OPĆE UVJETE ISPORUKE DIMNJAČARSKIH USLUGA

1. OPĆE ODREDBE

Članak 1.

Ovim Općim uvjetima isporuke dimnjačarskih usluga određuju se međusobni odnosi između Isporučitelja dimnjačarskih usluga i Korisnika dimnjačarskih usluga u naseljima na području Općine Novi Golubovec, a na kojima Izvršitelj obavlja navedenu djelatnost:

1. Zadatke dimnjačarske službe,
2. Utvrđuju se rokovi čišćenja dimovodnih objekata,
3. Objekti koji potpadaju obveznim pregledima i čišćenjima,
4. Utvrđuje se način vršenja nadzora nad radom dimnjačarske službe,
5. Način obračuna i plaćanja isporuke,
6. Obveze korisnika usluge.
7. ODREĐIVANJE POJMOVA

Članak 2.

Izrazi koji se koriste u ovim Općim uvjetima imaju značenja utvrđena važećim Zakonom o zaštiti od požara, Zakonom o obveznim odnosima, Odlukom o obavljanju dimnjačarskih poslova („Službeni glasnik Krapinsko-zagorske županije“ broj 17/16) te ovim Općim uvjetima:

**Isporučitelj dimnjačarskih usluga** – na području Općine Novi Golubovec dimnjačarsku službu obavlja LEUŠTEK j.d.o.o (u daljnjem tekstu: Isporučitelj)

**Korisnik dimnjačarskih usluga** – fizička ili pravna osoba, vlasnici stamenih objekata ili poslovnih prostorija (korisnici dimovodnih objekata) za što plaćaju dimnjačarsku naknadu (u daljnjem tekstu: korisnik)

**Dimnjačarska usluga** – podrazumijeva čišćenje dimnjaka, dimovodnih kanala, centralnih peći, običnih peći i cijevi te kontrolu dimovodnih objekata.

**Naknada za čišćenje** dimovodnih objekata, centralnih peći, običnih peći i cijevi te kontrola ispravnosti istih – naknada koju korisnik plaća poslije izvršene usluge Isporučitelja.

**Sezona grijanja –** vrijeme kada se svakodnevno koriste dimnjaci dimovodni kanali, peći, a traje od 01. rujna tekuće godine do 1. svibnja naredne godine, a koja e prema potrebi Korisnika, ovisno o vremenskim prilikama, može i produžiti.

1. ZADACI DIMNJAČARSKE SLUŽBE

Članak 3.

Dimnjačar je dužan:

1. obavljati provjeru ispravnosti i funkcioniranja dimovodnih objekata i uređaja za loženje te redovne i izvanredne preglede dimovodnih objekata i uređaja za loženje sukladno Odluci o obavljanju dimnjačarskih poslova na području Općine Novi Golubovec,
2. redovito čistiti i vršiti kontrolu dimovodnih objekata u stambenim objektima, poslovnim prostorima, postrojenjima i drugim uređajima koji potpadaju pod obvezni pregled i čišćenje,
3. očistiti sabiralište čađe u dimnjacima u rokovima propisanim navedenom odlukom,
4. u slučaju opasnosti od požara ili opasnosti po zdravlje ljudi ili imovine građana, nastale kao posljedica loženja, obaviti dimnjačarske poslove i izvan uredovnog vremena, a kada se za to ukaže potreba,
5. u slučaju spriječenosti obavljanja službe, zbog bolesti ili drugih objektivnih razloga, koncesionar je u obvezi odmah obavijestiti Jedinstveni upravni odjel, koji će postupiti sukladno odluci o obavljanju dimnjačarskih poslova na području Općine Novi Golubovec dimovodne objekte koje nije moguće valjano očistiti, po potrebi i spaljivati. Spaljivanje čađe obavlja se na onom mjestu u dimovodnom objektu koje je za to najpogodnije. Spaljivanje čađe ne smije se obavljati za vrijeme jakog vjetra ili visokih temperatura zraka. Prilikom spaljivanja dimovodnih objekata, Isporučitelj je dužan obavijestiti vatrogasnu službu te korisnike na istoj vertikali.

Članak 4.

Ako isporučitelj prilikom pregleda, čišćenja i kontrole dimovodnih objekata utvrdi da postoje nedostaci koji mogu predstavljati opasnost od požara ili opasnost za ljudski život (ispucali zidovi, neispravna vratašca na dimnjaku, drvena građa ugrađena u dimnjak, lakozapaljivi materijal u blizini dimnjaka i slično), upozorit će korisnika da odmah ukloni nedostatke te o tome pisanim putem obavijestiti inspekciju zaštite od požara.

Korisnik je dužan nedostatke odmah ukloniti.

Ako se radi o nedostacima na dimovodnom objektu na koje je priključeno plinsko ložište, ili je plinsko ložište neispravno priključeno na dimovodni objekt, te u slučaju ako se ne može izvršiti pregled i kontrolu – prohodnost priključnih cijevi, Isporučitelj je dužan o uočenim nedostacima odmah obavijestiti inspekciju zaštite od požara, Jedinstveni upravni odjel i isporučitelj plina na području Općine Novi Golubovec.

Članak 5.

Prije puštanja u rad dimovodne instalacije (novosagrađeni, rekonstruirani dimnjaci kao i kod promjene vrste ložišta) izvođači radova ili investitori u obavezi su od Isporučitelja zatražiti izdavanje stručnog mišljenja - atest o ispravnosti dimovodnih objekata.

Zabranjeno je puštanje u rad instalacija za koje nije izdano stručno mišljenje.

Radi sprečavanja štetnih posljedica od preopterećenja dimovodnih objekata zabranjeno je novo priključenje ili razmještanje ložišta, bez odobrenja Isporučitelja.

Članak 6.

Isporučitelj naknadu za dimnjačarske poslove korisniku naplaćuje nakon obavljene usluge, odnosno završenih radova, na temelju stvarno izvršenih količina čišćenja ovjerenih od korisnika u kontrolnoj knjizi, a prema važećem cjeniku radova i nakon ispostavljenog računa.

Dimnjačarska usluga koja nije evidentirana u kontrolnoj knjizi Isporučitelja i ovjerena od strane korisnika usluge, ne smije se naplaćivati.

1. ROKOVI ČIŠĆENJA DIMOVODNIH OBJEKATA

Članak 7.

U domaćinstvima se u sezoni loženja dimnjaci, dimovodni kanali, priključne cijevi sa loženjem na kruta i tekuća goriva moraju pregledavati, čistiti i kontrolirati ukupno 4 puta godišnje, a na plin ukupno 2 puta godišnje.

U ostalim objektima u sezoni loženja dimnjaci, dimovodni kanali, priključne cijevi, ložišne instalacije na dimnoj strani sa loženjem na plin moraju se pregledavati, čistiti i kontrolirati ukupno 3 puta godišnje, a za ostale vrste loženja u sezoni ukupno 4 puta godišnje, odnosno 5 puta godišnje ako je dimovodni objekt u uporabi cijele godine.

Prilikom čišćenja dimovodnih objekata obavezno se obavlja i kontrola njihove ispravnosti.

1. OBJEKTI KOJI POTPADAJU OBVEZNIM PREGLEDIMA I ČIŠĆENJU

Članak 8.

Vlasnici i korisnici stambenih i poslovnih prostora, upravitelji stambenih zgrada, moraju Isporučitelju omogućiti redoviti pregled i čišćenje sa kontrolom dimovodnih objekata.

Ako korisnik nije prisutan u građevini u vrijeme kad je Isporučitelj došao izvršiti uslugu, Isporučitelj korisniku mora ostaviti obavijest s uputom da ga je u obvezi u roku od 5 dana od dana ostavljanja obavijesti izvijestiti koji dan i u koje vrijeme može izvršiti uslugu.

Isporučitelj je obvezan u kontrolnu knjigu evidentirati da je korisniku ostavio gore navedenu obavijest.

Ako korisnik ne izvijesti Isporučitelja koji dan i u koje vrijeme može izvršiti uslugu, isporučitelj će o istom izvijestiti komunalnog redara.

1. NADZOR NAD OBAVLJANJEM DIMNJAČARSKE SLUŽBE

Članak 9.

Nadzor nad obavljanjem dimnjačarskih poslova obavlja komunalni redar i nadležne inspekcijske službe.

U svrhu omogućavanja nadzora nad obavljanjem dimnjačarskih poslova, Isporučitelj je dužan voditi kontrolnu knjigu u koju nakon obavljene usluge mora upisati:

1. Oznaku građevine (mjesto, ulica, broj)
2. Podatke o korisniku usluge
3. Broj i vrstu dimovodnog objekta i ložišta koji je očistio, odnosno evidentirati svaku uslugu koju je izvršio,
4. Datum obavljanja dimnjačarske usluge,
5. Potpis korisnika usluge,
6. Potpis dimnjačara koji je obavio dimnjačarsku uslugu.

Ako korisnik usluge izjavi da određeni dimovodni objekt nije u uporabi, te ga iz tog razloga nije potrebno čistiti, Isporučitelj je u obvezi o istom u kontrolnu knjigu napisati napomenu, s opisom o kojem dimnjaku na građevini se radi, a napomenu potpisuje korisnik usluge.

Ako Isporučitelj ima zaposlenike koji vrše dimnjačarske poslove, svaki zaposlenik mora imati kontrolnu knjigu.

Kontrolna knjiga vodi se za tekuću godinu, a nakon isteka tekuće godine mora se čuvati još najmanje 2 godine.

Članak 10.

Isporučitelj je dužan jednom godišnje najkasnije do 28. veljače tekuće godine Jedinstvenom upravnom odjelu podnijeti Izvješće o radu za proteklu godinu, te istom priložiti kontrolne knjige za godinu za koju podnosi navedeno izvješće.

U izvješću o radu obvezan je naznačiti koliko dimovodnih objekata mora očistiti na području Općine Novi Golubovec, koliko ih je u tijeku protekle godine očistio, razloge zbog kojih pojedine objekte nije čistio, te navesti broj izdanih atesta kao i sve usluge koje je izvršio.

1. PRIJELAZNE I ZAVRŠNE ODREDBE

Članak 11.

Korisnik usluge i Isporučitelj rješavat će sva pitanja sporazumno, a ako to nije moguće, nadležan je sud.

Članak 12.

Ovi Opći uvjeti objavit će se u „Službenom glasniku Krapinsko-zagorske županije“, na oglasnoj ploči i službenim mrežnim stranicama Općine Novi Golubovec i službenim mrežnim stranicama isporučitelja.

Članak 13.

Ovi opći uvjeti stupaju na snagu pravog dana od dana objave u „Službenom glasniku Krapinsko-zagorske županije“.

DIREKTOR:

Danijel Leuštek